CELEX: 32018R0596
Language: lt
Date: 2018-04-18 00:00:00
Title: 2018 m. balandžio 18 d. Europos Parlamento ir Tarybos reglamentas (ES) 2018/596, kuriuo iš dalies keičiamas Reglamentas (ES) Nr. 1295/2013, kuriuo sukuriama programa „Kūrybiška Europa“ (2014–2020 m.)

23.4.2018   
            
            
               LT
            
            
               Europos Sąjungos oficialusis leidinys
            
            
               L 103/1
            
         EUROPOS PARLAMENTO IR TARYBOS REGLAMENTAS (ES) 2018/596
   2018 m. balandžio 18 d.
   kuriuo iš dalies keičiamas Reglamentas (ES) Nr. 1295/2013, kuriuo sukuriama programa „Kūrybiška Europa“ (2014–2020 m.)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 167 straipsnio 5 dalies pirmą įtrauką,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   pasikonsultavę su Regionų komitetu,
   laikydamiesi įprastos teisėkūros procedūros (2),
   kadangi:
   
               (1)
            
            
               Europos Parlamento ir Tarybos reglamentu (ES) Nr. 1295/2013 (3) sukurta programa „Kūrybiška Europa“ (2014–2020 m.), skirta Europos kultūros ir kūrybos sektoriams remti;
            
         
               (2)
            
            
               Europos Sąjungos jaunimo orkestras (ESJO) yra ypatingas tuo, jog tai yra kultūrines ribas peržengiantis Europos orkestras, kurį sudaro jauni muzikantai, atrinkti vadovaujantis aukštais kokybės kriterijais, po griežtos kasmet visose valstybėse narėse vykdomos perklausų procedūros. Tai vienintelis orkestras Sąjungoje, samdantis muzikantus iš visų valstybių narių;
            
         
               (3)
            
            
               nuo pat jo sukūrimo ESJO prisideda prie kultūrų dialogo skatinimo, tarpusavio pagarbos ir supratimo. ESJO veikia kaip Sąjungos kultūros ambasadorius, atskleisdamas Europos kultūros turtingumą bei įvairovę ir jaunuosius talentus. Jis taip pat prisideda prie Europos muzikos paveldo pažinimo, Europos kūrinių sklaidos ir jaunų talentingų Europos atlikėjų judumo už nacionalinių ir Europos ribų;
            
         
               (4)
            
            
               ESJO nuolat rūpinasi jaunųjų atlikėjų mokymais siūlydamas jiems rezidencijų programą ir teikdamas galimybes pasirodyti, tokiu būdu stiprindamas jų tarptautinę karjerą ir ugdydamas įgūdžius vadovaujant žinomiems dirigentams;
            
         
               (5)
            
            
               ESJO turėtų nuolat įvairinti savo pajamas ir šalia Sąjungos finansavimo aktyviai ieškoti finansinės paramos iš kitų šaltinių, kad būtų užtikrintas jo tvarumas ir sumažinta priklausomybė nuo Sąjungos finansavimo. Todėl ESJO turėtų užtikrinti, kad išlaidų požiūriu jo valdymas būtų veiksmingas;
            
         
               (6)
            
            
               ESJO turėtų siekti padidinti savo matomumą, įskaitant naudojimąsi ir tradicine, ir skaitmenine žiniasklaida, ir rengti pasirodymus Europos renginiuose ir daugiau valstybių narių;
            
         
               (7)
            
            
               ESJO turėtų, bendradarbiaudamas su savo nacionaliniais asocijuotaisiais partneriais, didinti informuotumą apie kasmetines perklausas, kad orkestre būtų pasiekta didesnė muzikantų iš visų valstybių narių pusiausvyra;
            
         
               (8)
            
            
               ESJO veikla turėtų atitikti programos „Kūrybiška Europa“ tikslus, ypač jos tikslą remti auditorijos formavimą, bei paprogramės „Kultūra“ prioritetus. Todėl ESJO turėtų aktyviai veikti formuojant auditoriją, ypatingą dėmesį skirdamas jaunimui;
            
         
               (9)
            
            
               ESJO įsteigtas Europos Parlamentui priėmus 1976 m. kovo 8 d. rezoliuciją (4) ir tuo skiriasi nuo kitų orkestrų Europoje;
            
         
               (10)
            
            
               ESJO indėlį pripažįsta valstybės narės ir Sąjungos institucijos, įskaitant Komisijos ir Europos Parlamento pirmininkus;
            
         
               (11)
            
            
               dėl savo ypatingo statuso, strateginių tikslų ir veiklos, peržengiančios vienos ar kelių valstybių narių interesų ir naudos ribas ir aiškiai parodančios Europos pridėtinę vertę, ESJO galima laikyti pagrindiniame teisės akte nurodyta įstaiga, kaip apibrėžta Komisijos deleguotojo reglamento (ES) Nr. 1268/2012 (5) 190 straipsnio 1 dalies d punkte, kuriame nustatyta, kuriais atvejais dotacijos gali būti skiriamos be kvietimo teikti pasiūlymus;
            
         
               (12)
            
            
               finansavimas ESJO turėtų būti išimtinai skiriamas iki programos „Kūrybiška Europa“ pabaigos 2020 m. gruodžio 31 d.;
            
         
               (13)
            
            
               dėl šios priežasties ESJO išimtine tvarka turėtų būti įtrauktas į priemonių, remiamų iš paprogramės „Kultūra“ ir tarpsektorinės programos „Kūrybiška Europa“ paprogramės lėšų, sąrašą;
            
         
               (14)
            
            
               siekiant užtikrinti sklandų ESJO veikimą, orkestras turėtų turėti galimybę gauti paramą kuo greičiau, ypač 2018 m., prieš įsigaliojant šiam reglamentui, patirtoms išlaidoms padengti. Todėl šis reglamentas turėtų būti taikomas atgaline data nuo 2018 m. sausio 1 d.;
            
         
               (15)
            
            
               todėl Reglamentas (ES) Nr. 1295/2013 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 1295/2013 iš dalies keičiamas taip:
   
               1)
            
            
               13 straipsnio 1 dalis papildoma šiuo punktu:
               
                           „f)
                        
                        
                           su Europos Sąjungos jaunimo orkestro veikla susijusios išlaidos, kuriomis prisidedama prie muzikantų judumo, Europos kūrinių sklaidos tarptautiniu mastu ir jaunųjų muzikantų galimybių padaryti tarptautinę karjerą užtikrinimo.“;
                        
                     
         
               2)
            
            
               15 straipsnio 1 dalis papildoma šiuo punktu:
               
                           „g)
                        
                        
                           Europos Sąjungos jaunimo orkestro išlaidos, kurios nėra remiamos pagal 13 straipsnio 1 dalies f punktą.“
                        
                     
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. sausio 1 d. iki 2020 m. gruodžio 31 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2018 m. balandžio 18 d.
      
         
            Europos Parlamento vardu
         
         
            Pirmininkas
         
         A. TAJANI
      
      
         
            Tarybos vardu
         
         
            Pirmininkė
         
         L. PAVLOVA
      
   
   
      (1)  2017 m. spalio 18 d. nuomonė (dar nepaskelbta Oficialiajame leidinyje).
   
      (2)  2018 m. kovo 15 d. Europos Parlamento pozicija (dar nepaskelbta Oficialiajame leidinyje) ir 2018 m. balandžio 12 d. Tarybos sprendimas.
   
      (3)  2013 m. gruodžio 11 d. Europos Parlamento ir Tarybos reglamentas (ES) Nr. 1295/2013, kuriuo sukuriama programa „Kūrybiška Europa“ (2014–2020 m.) ir panaikinami sprendimai Nr. 1718/2006/EB, Nr. 1855/2006/EB ir Nr. 1041/2009/EB (OL L 347, 2013 12 20, p. 221).
   
      (4)  1976 m. kovo 8 d. Europos Parlamento rezoliucija dėl E. Kellett-Bowman pateikto pasiūlymo dėl rezoliucijos dėl Europos bendrijos jaunimo orkestro sukūrimo (OL C 79, 1976 4 5, p. 8).
   
      (5)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).